**Molėtų rajono savivaldybės taryba**

**SPRENDIMAS**

**DĖL sutikimo pertvarkyti biudžetinę įstaigą MOLĖTŲ KRAŠTO MUZIEJų į viešąją įstaigą**

2021 m. rugsėjo 30 d. Nr. B1-207

Molėtai

Vadovaudamasi Lietuvos Respublikos civilinio kodekso 2.104 straipsniu, Lietuvos Respublikos vietos savivaldos įstatymo 16 straipsnio 2 dalies 21 punktu, Lietuvos Respublikos biudžetinių įstaigų įstatymo 4 straipsnio 2 dalimi, 3 dalies 4 ir 7 punktais, 4 dalimi, 13 straipsnio 2, 3 ir 4 dalimis, Lietuvos Respublikos viešųjų įstaigų įstatymo 4 straipsnio 4 dalimi, įgyvendindama Molėtų krašto muziejaus plėtros koncepcijos, patvirtintos Molėtų rajono savivaldybės tarybos 2021 m. balandžio 29 d. sprendimu Nr. B1-97 „Dėl Molėtų krašto muziejaus plėtros koncepcijos patvirtinimo“, 9 punktą ir Istorinės atminties puoselėjimo ir muziejinių ekspozicijų 2021**–**2031 metų plėtros programos, patvirtintos Molėtų rajono savivaldybės tarybos 2021 m. birželio 30 d. sprendimu Nr. B1-165 „Dėl Istorinės atminties puoselėjimo ir muziejinių ekspozicijų 2021**–**2031 metų plėtros programos patvirtinimo“, 1.1. priemonę „Molėtų krašto muziejaus pertvarkymas į viešąją įstaigą“,

Molėtų rajono savivaldybės taryba n u s p r e n d ž i a:

1. Sutikti, kad biudžetinė įstaiga Molėtų krašto muziejus (juridinio asmens kodas 188202764) būtų pertvarkyta į viešąją įstaigą Molėtų krašto muziejų.

 2. Nustatyti, kad:

 2.1. biudžetinės įstaigos Molėtų krašto muziejaus pertvarkymo tikslas – sudaryti sąlygas Molėtų krašto muziejaus valdyme dalyvauti socialiniams partneriams bei kuriant įvairesnes galimybes dalyvauti projektinėje veikloje ir plėtoti bendradarbiavimą su rajono nevyriausybinėmis organizacijomis;

 2.2. biudžetinė įstaiga Molėtų krašto muziejus pertvarkoma į viešąją įstaigą Molėtų krašto muziejų;

 2.3. po pertvarkymo veiksiančios viešosios įstaigos Molėtų krašto muziejaus veiklos tikslai – kaupti, saugoti bei tirti Molėtų krašto praeities ir dabarties materialiųjų ir nematerialiųjų istorijos, kultūros, memorialinių, meno ir gamtos vertybių rinkinius bei kultūros paveldą, šiuos liudijimus įtaigiai pristatyti ir komunikuoti visuomenei, ją edukuoti bei vykdyti kitas nuostatuose nustatytas funkcijas;

 2.4. po pertvarkymo veiksiančios viešosios įstaigos Molėtų krašto muziejaus buveinė – Molėtai, Inturkės g. 4, 33141.

 2.5. po pertvarkymo veiksiančio juridinio asmens savininko teises ir pareigas įgyvendinanti institucija Molėtų rajono savivaldybės taryba.

Šis sprendimas gali būti skundžiamas Molėtų rajono savivaldybės tarybai (Vilniaus g. 44, 33140 Molėtai) Lietuvos Respublikos viešojo administravimo įstatymo nustatyta tvarka arba Lietuvos administracinių ginčų komisijos Panevėžio apygardos skyriui (Respublikos g. 62, 35158 Panevėžys) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administracinio teismo Panevėžio rūmams (Respublikos g. 62, 35158 Panevėžys) Lietuvos Respublikos administracinių bylų teisenos įstatymo nustatyta tvarka per vieną mėnesį nuo jo paskelbimo arba įteikimo suinteresuotai šaliai dienos.

Savivaldybės meras Saulius Jauneika